Bitterheid oor huis langs vlei | Netwerk24
Deur Julian Jansen 24 Maart 2019 00:00
Toe Sandra Prinsloo in 1992 'n ooreenkoms aangegaan het om 'n bouvallige rietdakhuisie op 'n plaas aan die Weskus te huur, was die plek beswaarlik R1 000 werd. Maar saam met 'n gesiene binnenshuisversierder het sy dit omskep in 'n pragtige plek wat al in 'n leefstyl-tydskrif gepryk het en nou meer as R1 miljoen werd is.
Maar dié huisie, wat Prinsloo skynbaar as 'n wegbreekplekkie gebruik, het 'n lang geskiedenis van onmin tussen die aktrise en die boedel van Johan Coetzee, die plaas se eertydse eienaar.
Prinsloo en Coetzee het in 1992 'n huurooreenkoms gesluit, waarvolgens sy die "langhuisie teen die water saam met die ruïne" vir tien jaar teen R500 per maand sou huur.
Die huisie lê vlak langs die riete van die Verlorenvlei in Elandsbaai.
Coetzee is in 2004 dood en tien jaar later het die eksekuteur van sy boedel Prinsloo gedagvaar vir agterstallige huur van R33 000. Hulle het toe geskik en sy het daarna R1 000 per maand huur betaal.
Die gerestoureerde lang huisie. Foto's: House & Leisure
In 2016 het sy aangebied om die huisie te koop vir R300 000, maar haar aanbod is van die hand gewys.
Prinsloo het toe verlede jaar 'n eis van R1,1 miljoen teen die eksekuteur van Coetzee se boedel, Jan Nel, ingestel. Sy het in hofstukke aangevoer die huisie is nou R1,1 miljoen werd danksy haar verbeterings.
Nel se verweer was dat sy nooit 'n eis teen die boedel ingestel het nie. Betalings uit die boedel is al in 2006 aan die erfgename en begunstigdes gedoen en afgehandel.
Hy het ook ontken dat Prinsloo ooit eienaarskap van die verbeterings sou hê of dat die boedel kwansuis "verryk" is.
In November het Prinsloo haar eis onttrek sonder om redes vir haar besluit te verstrek.
Nou blyk dit die trustees wat die plaas bestuur, het reeds in Oktober verlede jaar haar huurkontrak gekanselleer en haar gevra om die huisie teen einde Januarie te verlaat.
Sy het geweier en hulle het die afgelope week aansoek gedoen vir 'n uitsettingsbevel teen haar.
Die aansoek is Woensdag uitgestel tot 15 Augustus om Prinsloo kans te gee om daarop te antwoord.
Heletjie Slabber, 'n trusteelid, sê in hofstukke Coetzee se 81-jarige weduwee is nie meer in staat om haar eie sake te bestuur nie. Sy kry finansieel swaar en Prinsloo gebruik die eiendom net vir vakansieverblyf.
Prinsloo tree tans by die Klein Karoo Nasionale Kunstefees in Oudtshoorn op en het Vrydag aan Rapport gesê sy gaan nie nou kommentaar lewer nie, behalwe dat sy 'n lid is van die Vriende van Verlorenvlei.
Dié groep beywer hom vir die bewaring van die vlei, wat tans onder druk is weens abnormale watertoevloei.